06.07.2022

**COMUNICAT DE PRESA**

**„Campanie națională de verificare a modului de respectare a cerinţelor minime de securitate şi sănătate în muncă la lucrările din domeniul construcţiilor” din Programul cadru de acțiuni al Inspecției Muncii din anul 2022.**

În perioada 01.04.2022-30.06.2022 Inspectoratul Teritorial de Muncă Galaţi a organizat acţiuni de control la angajatori care desfăşoară activităţi în domeniul construcţiilor.

Ca obiective specifice campania de verificare a urmărit în special modul de respectare a cerințelor minime de securitate și sănătate în muncă la lucrările din domeniul construcțiilor, respectiv implementarea măsurilor necesare pentru asigurarea securității și sănătatea lucrătorilor, care își desfășoară activitatea în șantierele temporare sau mobile.

Inspectorii de muncă au utilizat în activitatea de control check – listuri, care cuprind aspecte referitoare la:

* organizarea activităţilor de securitate şi sănătate în muncă pe șantierele temporare sau mobile
* instruirea lucrătorilor
* lucrul la înălţime și acordarea echipamentului individual de protecție corespunzător sarcinii de muncă;
* utilizarea instalațiilor de ridicat și protecţia împotriva electrocutării pe șantierele temporare sau mobile
* cerinţele minime de securitate şi sănătate la lucrările de săpături

Au fost verificaţi 45 angajatori, au fost identificate 72 neconformităţi, au fost dispuse 72 de măsuri şi s-au aplicat 72 sancţiuni contravenţionale dintre care 3 amenzi în valoare de 12.500 lei.

Dintre cele mai frecvente neconformităţi constatate de inspectorii de muncă cu ocazia vizitelor de control în şantierele temporare de construcţii, menţionăm:

* neutilizarea de către lucrători a echipamentului individual de protecţie în concordanţă cu riscurile existente la locul de muncă;
* neamenajarea corespunzătoare a locului de muncă la înălţime, astfel încât să fie eliminat pericolul de cădere în gol;
* utilizarea unor echipamente de muncă (ex. schele) care nu îndeplineau toate cerinţele de securitate;
* neîntocmirea planului propriu de securitate prevăzut de H.G. nr.300/2006 privind cerinţele minime pentru şantierele temporare sau mobile;
* au fost identificate cabluri electrice de alimentare cu energie electrică pozate necorespunzător pe calea de acces, existând astfel pericol de accidentare;
* neverificarea de către angajatori a modului în care lucrătorii utilizează EIP;
* neasigurarea semnalizării de securitate și/sau sănătate la toate locurile de muncă din incinta șantierului;
* nu a fost întocmită evidenţa zonelor cu risc ridicat şi specific;
* nu sunt elaborate instrucţiuni proprii în domeniul securităţii şi sănătăţii în muncă specifice tuturor activităţilor desfăşurate în şantierul temporar;
* instruirea neadecvată a lucrătorilor în domeniul securităţii şi sănătăţii în muncă;
* neefectuarea controlului medical periodic prin servicii de medicina muncii de către lucrători;
* nu au fost desemnaţi şi instruiţi lucrătorii care aplică măsurile de prim ajutor, prevenirea şi stingerea incendiilor şi evacuarea lucrătorilor în caz de pericol;
* nestabilirea unor clauze de securitate şi sănătate în muncă la contractele încheiate între părţi;
* nesupravegherea activităţii de lucru la înălţime;
* neautorizarea tuturor categoriilor de personal care exercită meserii ce necesită autorizare;

În scopul verificării modului în care angajatorii respectă cerinţele minime de securitate şi sănătate în muncă pentru crearea unor locuri de muncă sigure şi sănătoare în şantierele temporare, acţiunile de control vor continua şi în trimestrul următor.

Inspectoratul Teritorial de Muncă Galaţi